text: श्री मोदी ने ट्वीटर पर लिखे अपने संदेश में कहा कि श्री खन्ना को हमेशा एक लोकप्रिय अभिनेता, समर्पित नेता और बेहतरीन इंसान के रूप में याद रखा जाएगा। श्री मोदी ने उनके परिजनों के प्रति संवेदना व्यक्त की। लोकसभा अध्यक्ष सुमित्रा महाजन ने कहा, मैं खन्ना के असामयिक निधन से अत्यंत दुखी हूं। सौम्य और भावुक अभिनेता के रूप में विश्व भर में अपने प्रशंसकों का मन मोहने वाले श्री खन्ना एक वरिष्ठ और निष्ठावान राजनीतिज्ञ होने के साथ-साथ एक प्रतिभाशाली अभिनेता भी थे। श्रीमती महाजन ने कहा कि श्री खन्ना ने केन्द्रीय मंत्री तथा सोलहवीं लोकसभा सहित चार बार सांसद के रूप में देश की सेवा की। उनके निधन से देश ने एक योग्य नेता और प्रतिभाशाली अभिनेता खो दिया है। उन्हें एक ऐसे सज्जन व्यक्ति के रूप में याद रखा जाएगा जिनके चेहरे पर सदैव मुस्कान रहती थी। कांग्रेस अध्यक्ष सोनिया गांधी ने श्री खन्ना को करिश्माई व्यक्तित्व का धनी बताया। उन्होंने कहा कि वह नैसर्गिक अभिनेता थे और उन्होेंने लंबे समय तक रजतपट पर करोड़ों लोगों के दिलों को छुआ।